Na temelju čl. 56 st.1 Zakona o prijevozu u cestovnom prometu (NN 82/13) i čl. 30. Statuta Općine Povljana (Službeni glasnik Zadarske županije 17/09, 23/09 i 07/10) Općinsko vijeće Općine Povljana na 22. sjednici održanoj dana 23. veljače 2016. godine donosi

**ODLUKU O OBAVLJANJU AUTO TAKSI**

**PRIJEVOZA NA PODRU**Č**JU OPĆINE POVLJANA**

**I. OP**Ć**E ODREDBE**

Č**lanak 1.**

Ovom se Odlukom uređuju uvjeti, organizacija i način obavljanja autotaksi prijevoza putnika na području Općine Povljana (u daljnjem tekstu: Općine).

Č**lanak 2.**

Autotaksi prijevoz putnika može obavljati prijevoznik koji je registriran za obavljanje autotaksi prijevoza, ako ispunjava uvjete propisane pozitivnim propisima i ovom Odlukom.

Č**lanak 3.**

Pojedini izrazi u smislu ove Odluke imaju slijedeće značenje:

1. autotaksi je djelatnost prijevoza putnika, koja se obavlja osobnim automobilom ako se putnik ili skupina putnika uzima na jednom mjestu,

2. autotaksi prijevoznik je pravna ili fizička osoba koja ima dozvolu za obavljanje autotaksi prijevoza,

3. vozač autotaksi vozila je osoba koja upravlja autotaksi vozilom i ispunjava uvjete za vozača autotaksi vozila propisane pozitivnim propisima i ovom Odlukom,

4. autotaksi vozilo je osobni automobil za prijevoz putnika koje ispunjava sve uvjete propisane pozitivnim propisima i ovom Odlukom,

5. autotaksi stajalište je uređeno mjesto na kojem stoje autotaksi vozila i primaju putnike,

6. dozvola za obavljanje autotaksi prijevoza je akt na temelju kojeg se obavlja autotaksi prijevoz na području Općine.

**II. DOZVOLA**

Č**lanak 4.**

Autotaksi prijevoz na području Općine obavlja se na temelju dozvole za obavljanje autotaksi prijevoza (u daljnjem tekstu: dozvola).

Dozvolu iz stavka 1. ovoga članka izdaje Upravni odjel za poslove lokalne samouprave i uprave (u daljnjem tekstu: Upravni odjel).

Broj dozvola za područje Općine utvrđuje se na temelju broja stalnih i povremenih stanovnika, odnosno gostiju.

Prema ovom kriteriju ovom se Odlukom utvrđuje da nadležno tijelo iz prethodnog stavka ovog članka, može izdati do najviše 5 (pet) dozvola.

Jednom autotaksi prijevozniku mogu se izdati najviše dvije dozvole.

Dozvola se izdaje na vrijeme od 5 (pet) godina za osobe koje imaju prebivalište/ sjedište na području Općine Povljana.

Dozvola je prenosiva iznimno u slučajevima prenošenja dozvola za obavljanje autotaksi prijevoza na pravne slijednike obrtnika u slučajevima kada oni ispunjavaju sve uvjete propisane čl. 37 i čl. 38 Zakona o obrtu (''Narodne novine'' br.143/13)

Upravni odjel vodi upisnik izdanih dozvola.

Č**lanak 5.**

Za obavljanje autotaksi djelatnosti plaća se godišnja naknada Općini. Visina godišnje naknade iznosi 5.000,00 kuna godišnje.

Č**lanak 6.**

Dozvola se izdaje na temelju javnog poziva za podnošenje zahtjeva za izdavanje dozvola za autotaksi prijevoz (u daljnjem tekstu: javni poziv). Javni poziv raspisuje Načelnik.

Javni poziv objavljuje se na oglasnoj ploči i web stranicama Općine, a obavijest o raspisanom javnom pozivu daje se u dnevnom tisku. Povjerenstvo za provedbu javnog poziva, ocjenjivanje i odabir najpovoljnijih ponuda imenuje Načelnik.

Č**lanak 7.**

Javni poziv obavezno sadrži:

- broj dozvola koji se izdaje,

- uvjete za izdavanje dozvole,

- vrijeme za koje se izdaje dozvola,

- naznaku da je prijevoznik dužan u zahtjevu navesti broj dozvola izdavanje kojih zahtjeva,

- rok za podnošenje zahtjeva,

- dokumentaciju kojom podnositelj zahtjeva dokazuje da ispunjava uvjete za obavljanje autotaksi prijevoza,

- vrijeme i mjesto javnog otvaranja zahtjeva,

- druge posebne uvjete i obavijesti za sudjelovanje u javnom pozivu.

Č**lanak 8.**

Podnositelj zahtjeva dužan je, uz pisani zahtjev, priložiti dokumentaciju kojom dokazuje da ispunjava slijedeće uvjete:

- ima važeću licenciju za obavljanje autotaksi prijevoza,

- ima vozilo koje ispunjava uvjete iz članka 22. ove Odluke,

- ima podmirene obveze prema Općini po bilo kojoj osnovi,

- ima prebivalište / sjedište na području Općine Povljana

- da vozač autotaksi vozila ispunjava uvjet iz članka 27. ove Odluke.

Podnositelj zahtjeva dužan je uz zahtjev priložiti i cjenik usluge autotaksi prijevoza te izvješće Državnog zavoda za mjeriteljstvo o ispitivanju taksimetra.

Č**lanak 9.**

Postupak javnog poziva provodi Upravni odjel.

Č**lanak 10.**

Pisani zahtjevi na objavljeni javni poziv podnose se u zatvorenoj omotnici, a rok za podnošenje zahtjeva ne može biti kraći od osam dana.

U razmatranje će se uzeti samo oni zahtjevi koji budu zaprimljeni u pisarnici Općine unutar roka bez obzira na način dostave. Zahtjevi koji nisu podneseni u roku i koji su nepotpuni, neće se razmatrati. Krajnji rok za predaju zahtjeva je istovremeno datum i vrijeme javnog otvaranja istih.

Č**lanak 11.**

U slučaju promjene podataka na temelju kojih je izdana dozvola, autotaksi prijevoznik dužan je u roku od petnaest dana od dana promjene istih o tome obavijestiti Upravni odjel.

U slučaju iz stavka 1. ovog članka, ukoliko je potrebno, Upravni odjel izdat će autotaksi prijevozniku novu dozvolu s rokom važenja koji je bio utvrđen na dozvoli prije promjene podataka (zamjenska dozvola).

Č**lanak 12.**

Autotaksi prijevoznik može podnijeti Upravnom odjelu zahtjev za obnovu dozvole najkasnije tri mjeseca prije isteka njezina važenja. Zahtjev za obnovu dozvole mora sadržavati dokumentaciju propisanu člankom 8. Ove Odluke, s time da u trenutku podnošenja zahtjeva za obnovu dozvole, vozač autotaksi vozila mora imati položen ispit iz članka 27. ove Odluke.

Upravni odjel će odobriti zahtjev za obnovu dozvole ako autotaksi prijevoznik ispunjava uvjete za dobivanje dozvole iz članka 8. ove Odluke.

Upravni odjel će odbiti zahtjev za obnovu dozvole ako je autotaksi prijevoznik u razdoblju važenja dozvole dva i više puta prekršio odredbe ove Odluke i drugih pozitivnih propisa kojima se regulira obavljanje autotaksi prijevoza, što se utvrđuje na osnovu evidencije koju vode tijela koja provode nadzor nad primjenom ove Odluke. Rješenje o odbijanju zahtjeva za obnovu dozvole donosi Upravni odjel.

Protiv rješenja iz stavka 5. ovoga članka, autotaksi prijevoznik može izjaviti žalbu Upravnom odjelu za gospodarstvo Zadarske županije putem Upravnog odjela.

Č**lanak 13.**

Autotaksi prijevozniku dozvola prestaje važiti prije isteka vremena na koje je izdana u sljedećim slučajevima:

1. prestankom važenja licencije,

2. na zahtjev autotaksi prijevoznika,

3. ako prestane ispunjavati bilo koji od uvjeta na osnovu kojih je dobio dozvolu,

4. prestankom pravne osobe ili smrću fizičke osobe autotaksi prijevoznika,

5. ako iz neopravdanih razloga ne obavlja autotaksi prijevoz na temelju izdane dozvole dulje od tri (3) mjeseca,

6. ako ne obavlja prijevoz sukladno odredbama ove Odluke i drugih pozitivnih propisa kojima se regulira obavljanje autotaksi prijevoza.

U slučajevima iz stavka 1. ovog članka, autotaksi prijevoznik nema pravo na povrat godišnje naknade za obavljanje autotaksi djelatnosti. Rješenje o prestanku važenja dozvole donosi Upravni odjel na temelju provedenih postupaka kontrole i evidentiranih zapisnika nadležnih tijela ovlaštenih za nadzor nad obavljanjem autotaksi djelatnosti.

Protiv rješenja iz prethodnog stavka ovoga članka autotaksi prijevoznik može izjaviti žalbu Upravnom odjelu za gospodarstvo Zadarske županije putem Upravnog odjela.

**III. NA**Č**IN OBAVLJANJA AUTOTAKSI PRIJEVOZA**

Č**lanak 14.**

Za vrijeme obavljanja autotaksi prijevoza, autotaksi prijevoznik dužan je u vozilu

imati:

1. dozvolu,

2. cjenik autotaksi usluga (na hrvatskom i engleskom),

3. plan općine,

4. za autotaksi vozača dokaz da je zaposlen kod autotaksi prijevoznika.

Za vrijeme obavljanja autotaksi prijevoza, vozač autotaksi vozila mora biti uredno

odjeven, uljudno se odnositi prema putnicima, a autotaksi vozilo mora biti uredno i čisto.

Č**lanak 15.**

Vozač autotaksi vozila prima putnike na autotaksi stajalištu. Na telefonski poziv putnik se prima na mjestu koje on odredi. Putnik se, na njegov zahtjev, može primiti na cesti tijekom vožnje ako to dopuštaju prometni propisi te ako je autotaksi vozilo slobodno.

Č**lanak 16.**

Vozač autotaksi vozila dužan je pružiti uslugu prijevoza svakoj osobi koja prijevoz naruči neposredno ili telefonom, bez obzira na duljinu vožnje, osim u slučaju:

1. ako je naručitelj pod utjecajem alkohola ili drugih opojnih sredstava,

2. ako je naručitelj ili njegova prtljaga prljava u mjeri da bi mogla uprljati unutrašnjost vozila,

3. ako je prtljaga u toj mjeri obimna da ne može stati u prostor za prtljagu.

Č**lanak 17.**

Vozač autotaksi vozila dužan je uz putnika primiti i prtljagu putnika koja se može smjestiti u spremište za prtljagu.

Vozač autotaksi vozila može ali ne mora, uz putnika primiti i njegove kucne ljubimce.

Č**lanak 18.**

Vozač autotaksi vozila dužan je prijevoz obaviti najkraćim putem, odnosno putem koji odredi putnik, do odredišta kojeg određuje putnik.

Vozač autotaksi vozila može primiti uz putnika iz stavka 1. ovog ovog članka i druge putnike koji idu na isto odredište, ako ima odobrenje tog putnika.

U slučaju iz stavka 2. ovog članka, usluga prijevoza naplaćuje se samo od jednog putnika.

Kada se jednom vožnjom prevozi više putnika na različita odredišta i kada jedan od putnika napusti vozilo i plati prijevoz, nastavak vožnje smatra se novom vožnjom pa se taksimetar uključuje ponovno.

Č**lanak 19.**

Vozač autotaksi vozila dužan je na početku vožnje uključiti taksimetar. Kada je prijevoz naručen telefonom ili pozivom s određenog stajališta, taksimetar se uključuje po dolasku vozila na mjesto koje je putnik odredio.

Č**lanak 20.**

Vozač autotaksi vozila dužan je naručeni prijevoz dovršiti dolaskom na odredište.

Ako zbog kvara na vozilu prijevoz nije moguće dovršiti, vozač autotaksi vozila dužan je osigurati putniku drugo vozilo za prijevoz do odredišta.

Č**lanak 21.**

Vozač autotaksi vozila dužan je po završetku prijevoza pregledati vozilo, a nađene stvari prijaviti najbližoj policijskoj postaji.

**IV. AUTOTAKSI VOZILO**

Č**lanak 22.**

Autotaksi vozilo mora ispunjavati slijedeće uvjete propisane odredbama članka 3. i 4. Pravilnika o posebnim uvjetima vozila kojima se obavlja cestovni prijevoz i prijevoz za vlastite potrebe (''Narodne novine'', broj 31/14):

– ugrađen taksimetar odobrenog tipa, umjeren i postavljen na korisniku vidljivom mjestu u vozilu,

– ovjeren cjenik autotaksi usluge postavljen na korisniku vidljivom mjestu u vozilu,

– ugrađenu svjetleću oznaku »TAXI« na krovu vozila, koja mora svijetliti kada je vozilo slobodno za vožnju,

– na svjetlećoj oznaci »TAXI« istaknut evidencijski broj taksi prijevoznika,

– najmanje četiri bočna vrata ili troja bočna vrata od kojih su vrata u drugom redu sjedala izvedena na desnoj strani vozila,

– ugrađeno stražnje svjetlo za maglu u skladu s Pravilnikom ECE-R 48,

– ugrađen uređaj za istodobno uključivanje svih pokazivača smjera u skladu s Pravilnikom ECE-R 48.

Prijevoznik koji već obavlja djelatnost autotaksi prijevoza, a mijenja vozilo, kao i prijevoznik koji tek počinje obavljati djelatnost autotaksi prijevoza, mora posjedovati vozilo koje osim uvjeta iz članka 3. ovoga Pravilnika mora ispunjavati i sljedeće posebne uvjete:

– ugrađene sigurnosne pojaseve na svim sjedalima u skladu s Pravilnikom ECE-R 14 i ECE-R 16,

– ugrađene naslone za glavu na svim sjedalima u skladu s Pravilnikom ECE-R 25 i ECE R 17,

– ugrađen klima-uređaj,

– ugrađen kočni protublokirajući sustav (ABS) u skladu s Pravilnikom ECE-R 13,

– ugrađene zračne jastuke najmanje za vozača i suvozača,

– ugrađeno treće kočno svjetlo u skladu s Pravilnikom ECE-R 48,

– ako je vozilo opremljeno vučnom kukom, ista mora biti EURO izvedbe,

– zapremina prtljažnog prostora smije iznositi najmanje 310 litara (VDA).

**V. AUTOTAKSI STAJALIŠTE**

Č**lanak 23.**

Na području Općine trebaju se urediti autotaksi stajališta za pružanje usluga autotaksi prijevoza.

Lokacije za autotaksi stajališta i broj stajališnih mjesta utvrđuje Načelnik.

Č**lanak 24.**

Autotaksi stajalište obilježava se odgovarajućim vertikalnim znakom i horizontalnom oznakom na kolniku. Oblik vertikalnog znaka određuje Upravni odjel.

Č**lanak 25.**

Troškove uređivanja, održavanja i označavanja autotaksi stajališta na javnim površinama snosi Općina.

**VI. CJENIK AUTOTAKSI PRIJEVOZA**

Č**lanak 26.**

Cijenu autotaksi usluge utvrđuje prijevoznik cjenikom, kojeg ovjerava Upravni odjel. Maksimalni iznos cijene usluge autotaksi prijevoza iz stavka 1. ovog članka utvrđuje Načelnik. Cjenik iz stavka 1. ovog članka mora sadržavati:

1. cijenu početka vožnje,

2. cijenu vožnje po kilometru,

3. cijenu čekanja po satu,

4. cijenu noćne vožnje.

Noćna vožnja, u smislu ove Odluke, smatra se vožnja u vremenu od 22,00 do 06,00 sati.

Prijevoz prtljage uključen je u cijenu usluge autotaksi prijevoza. Cijena usluge autotaksi prijevoza za relacije duže od 25 kilometara, te cijena usluge autotaksi prijevoza kućnih ljubimaca, ugovara se slobodnom pogodbom prije početka prijevoza.

**VII. POSEBNE ODREDBE**

Č**lanak 27.**

Vozači autotaksi vozila i vozači koji obavljaju javni prijevoz putnika vozilima za koja je potrebna vozačka dozvola B kategorije moraju steći početnu kvalifikaciju

**VIII. NADZOR**

Č**lanak 28.**

Nadzor nad primjenom ove Odluke provode Inspekcija cestovnog prometa, Državni inspektorat, te komunalno redarstvo Općine.

**IX. PRIJELAZNE I ZAVRŠNE ODREDBE**

Č**lanak 29.**

Načelnik će u roku od 15 dana od dana stupanja na snagu ove Odluke donijeti akte iz svoje nadležnosti potrebne za provedbu ove Odluke.

Č**lanak 30.**

Važeći ugovori o koncesiji i izdane dozvole o obavljanju autotaksi prijevoza prestaju važiti danom stupanja na snagu ove Odluke.

Autotaksi prijevoznicima koji su do sada obavljali autotaksi djelatnost na temelju važećih dozvola ili ugovora, Upravni odjel dostavit ce rješenje o prestanku važenja istih i obavijest o datumu i sadržaju javnog poziva za podnošenje zahtjeva za izdavanje dozvola za autotaksi prijevoz sukladno odredbama ove Odluke.

Č**lanak 31.**

Ova Odluka stupa na snagu danom donošenja, a objavit će se u ''Službenom glasniku Zadarske županije''.

Klasa:340-05/16-01/1

Urbroj:2198/25-40-16-1

U Povljani, 23. veljače 2016. godine

OPĆINSKO VIJEĆE OPĆINE POVLJANA

 Predsjednik:

Nikola Vičević